Poliisi tiedottaa, että Puolustusvoimien työntekijän epäillään myyneen työnantajaltaan anastettuja räjähteitä ja räjähdetarvikkeita.

Puolustusvoimien työntekijää epäillään muun muassa törkeästä varkaudesta, räjähderikoksesta ja törkeästä palvelusrikoksesta. HANNA LEPPÄNEN

Itä-Uudenmaan poliisin mukaan epäilty työntekijä oli kaupannut anastamiaan tarvikkeita Tor-verkossa, jota poliisissa tarkkaillaan.

Poliisi suoritti maanantaina Vantaalla valeoston, jonka yhteydessä epäilty, vuonna 1978 syntynyt mies, otettiin kiinni ja hänen hallustaan löytyi kaksi kiloa räjähdysainetta, yli 700 patruunaa, sekä erilaisia räjähdetarvikkeita. Mies on kuulusteluissa myöntänyt anastaneensa ja myyneensä räjähteitä, räjähdetarvikkeita ja patruunoita.

Tässä vaiheessa esitutkintaa ei vielä tiedetä, onko epäilty toiminut yksin. Poliisi epäilee samaa henkilöä myös toisesta vastaavanlaisesta tapauksesta. Poliisi on takavarikoinut kaikki myynnissä olleet räjähteet ja räjähdetarvikkeet.

Miestä epäillään tällä hetkellä törkeästä varkaudesta, räjähderikoksesta, ampuma-aserikoksesta ja törkeästä palvelusrikoksesta.